
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādāto apavu atbilstību līguma noteikumiem.
No lietas materiāliem izriet, ka patērētājs 2025. gada 5. augustā sabiedrības veikalā iegādājās jaunus apavus “OneCloud 6” par 144,00 EUR. Pēc nepilnu divu mēnešu lietošanas patērētājs konstatēja pārmērīgu un, viņaprāt, jauniem apaviem netipisku zoles nodilumu papēža daļā abiem apaviem vienā un tajā pašā vietā. 2025. gada 13. oktobrī patērētājs vērsās pie sabiedrības ar rakstveida prasījumu, lūdzot risināt konstatēto neatbilstību, sākotnēji prasot apavu maiņu. Sabiedrība patērētāja prasību noraidīja, norādot, ka apavu nodilums esot dabīga nolietojuma rezultāts un prece atbilst līguma noteikumiem. Patērētājs Komisijai lūdz apmierināt prasību, atceļot līgumu un atmaksājot par preci samaksāto naudas summu. 
Sabiedrība lietā ir sniegusi skaidrojumu, norādot, ka apavi tika nodoti ražotāja pārstāvim un neatkarīgam ekspertam, kuri abi secinājuši, ka apavi nav uzskatāmi par ražotāja brāķi un konstatētais nodilums ir dabīgs nolietojuma rezultāts, līdz ar to sabiedrība uzskata, ka patērētāja prasība nav pamatota 
Komisija, izvērtējot lietā esošos materiālus, lūdza patērētājam iesniegt apavu fotogrāfijas, kas apliecina apavu neatbilstību, bet fotogrāfijas netika iesniegtas.
Sabiedrība lietā ir iesniegusi eksperta atzinumu, kā arī ražotāja slēdzienu, no kuriem izriet, ka apavi ir līguma noteikumiem atbilstoši un tiem nav ražošanas defekta. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Ņemot vērā, ka lietā nav citi pierādījumiem, piemēram, apavu fotogrāfijas, no kurām varētu secināt, vai apaviem ir ražošanas defekts, Komisijai nav pamata apšaubīt sabiedrības iesniegtā neatkarīgā eksperta slēdzienu kā arī apavu ražotāja atzinumu.
Komisija norāda, ka tā atbilstoši PTAL 26.11panta pirmajai daļai izskata strīdu, pamatojoties uz informāciju, kuru iesniegušas strīda puses. Tā kā no pušu iesniegtajiem pierādījumiem izriet, ka apavi ir līguma noteikumiem atbilstoši, tad patērētājam nav pamata prasīt naudas atmaksu par apaviem.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo daļu,

nolemj:

noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra



2
